ซิตี้แบงก์ชูผ่อน0%ดึงนักช็อปดันสินเชื่อใหม่โต
ซิตี้แบงก์ชี้คนเปลี่ยนพฤติกรรม ชอบผ่อน 0% รุกทำโปรโมชั่นเรดดี้เครดิต ตั้งเป้าสินเชื่อใหม่โต 20%
24 มิ.ย. 2559

ซิตี้แบงก์ชี้คนเปลี่ยนพฤติกรรม ชอบผ่อน 0% รุกทำโปรโมชั่นเรดดี้เครดิต ตั้งเป้าสินเชื่อใหม่โต 20% 
นายซานดีพ บาตระ ผู้ช่วยรองกรรมการผู้จัดการใหญ่ฝ่ายธุรกิจบัตรเครดิตและธนาคารซิตี้แบงก์ เปิดเผยว่า แม้เศรษฐกิจไทยจะฟื้นตัวช้า แต่ธนาคารมั่นใจระบบบริหารความเสี่ยงที่ดีสามารถทำตลาดเชิงรุก ผลิตภัณฑ์บัตรกดเงินสดและวงเงินสินเชื่อพร้อมใช้ เรดดี้เครดิต ส่งผลให้สินเชื่อปล่อยใหม่ในช่วง 5-6 เดือนแรก เติบโตสูงถึง 30% มากกว่าเป้าหมายทั้งปี 2559 ที่ตั้งเป้าเติบโต 20% ยอดใช้จ่ายเติบโต 8-10% ทำให้ยอดคงค้างสินเชื่อโต 7-10% มาอยู่ที่ 2 หมื่นล้านบาท
ทั้งนี้ อัตราการเติบโตที่สูงมาจากพฤติกรรมการใช้จ่ายของผู้บริโภคที่นิยมบริหารเงินให้เกิดความคุ้มค่า โดยพบว่าลูกค้านิยมใช้บริการเพย์ไลท์ผ่อนชำระ 0% มากขึ้นเรื่อยๆ จนมีสัดส่วน 25% ของพอร์ต รวมทั้งคลิกฟอร์แคชกดเงินสดปรับวงเงินเบิกถอนเงินสดผ่านบัตรได้ด้วยตัวเอง ภายใต้ดอกเบี้ยพิเศษ ทำให้ลูกค้าใช้บริการสะดวกขึ้น
สำหรับหลักเกณฑ์การคัดกรองลูกค้ายังคงเดิมเปิดรับผู้มีรายได้ประจำ 1.5 หมื่นบาท/เดือน ในเขตกรุงเทพฯ และปริมณฑล และหัวเมืองใหญ่ แต่ปีนี้ธนาคารเน้นลูกค้าเงินเดือน 2-5 หมื่นบาท ที่มีกำลังซื้อและมีความสามารถชำระหนี้ตั้งเป้าขยายฐานลูกค้าใหม่เพิ่ม 20% จากปัจจุบันมีลูกค้ากว่า 5 แสนราย เฉลี่ยรายได้ 2.5 หมื่นบาท/เดือน ยอดกดเงินเฉลี่ย 2,000-2,500 บาท/ครั้ง และยอดใช้จ่ายรวมทุกบริการเฉลี่ย 1.5 หมื่นบาท/คน/เดือน
นายซานดีพ กล่าวว่า ปัจจัยที่ทำให้ลูกค้าใช้จ่ายเพิ่มขึ้นมี 4 เหตุผล คือ การทำตลาดที่ตรงกับกลุ่มเป้าหมาย การรุกตลาดผ่อนชำระเพย์ไลท์ กลยุทธ์การหาลูกค้าใหม่ผ่านช่องทางออนไลน์และทำเลเป้าหมาย รวมทั้งสิทธิประโยชน์การนำบัตรไปใช้ต่างประเทศ ซึ่งรวมค่าใช้จ่ายถูกกว่าการใช้บัตรเครดิตที่ต่างประเทศต้องเสียค่าธรรมเนียม 3% ขณะที่ธนาคารจะเร่งขยายช่องทางการชำระเงินที่ฟรีค่าธรรมเนียมมากขึ้น จากปัจจุบันลูกค้าสามารถชำระหนี้ฟรีได้ 3,400 แห่งทั่วประเทศ ตั้งเป้าเพิ่มเป็น 5,000 แห่ง ภายในสิ้นปี